આજે તો સૌરાષ્ટ્રની જે ભૂમિમાં ભગવાનને ભૂલા પડવાનું કાયમી નોતરું- સ્ટેન્ડિંગ ઈન્વિટેશન અપાયું છે ત્યાંના પેલા શહેરના વિદ્યાર્થીઓને ઉજ્જ્વળ પરિણામ અપાવનાર શાળા-આચાર્ય જેવા ગુરુઓ જ ખપે, પછી શિક્ષણનું ભલે જે થવાનું કે ન થવાનું હોય ઈ થાય. પણ…. પણ બાપા, ગાંધીનગરવાળા ઈર્ષાળુ બહુ. એ વખતેય એવું થયું પણ હતું. એ શહેરના જે દીકરાના ગણિત જેવા અડિયલ વિષયમાં સોમાંથી નવ્વાણું માર્ક્સ આવેલા તેને જોવા, મળવા ખાસ આમંત્રણ આપીને ગાંધીનગર બોલાવવામાં આવ્યો. આમ તો મહત્વના કામ કે મૂંઝવણ વગર ખાસ કોઈ ગાંધીનગર જતું નથી, એવું કોઈ આકર્ષણ પણ નથી એ નગરમાં. કિન્તુ આ વિદ્યાર્થીને તો મૂંઝવવાના હેતુથી જ ત્યાં બોલાવાયેલો. પછી જુદી જુદી પંદર ઉત્તરવહીઓની ભેળસેળ કરી તેને એમાંથી પોતાની લખેલી ઉત્તરવહી શોધી કાઢવાનું જેમ્સ બોન્ડી કાર્ય સોંપવામાં આવ્યું, જે તે કરી શક્યો નહિ. તેની આ મૂંઝવણ પારખી, તેને વધારે મૂંઝવવા માટે પૂછવામાં આવ્યું કે બોલ, ઓગણીસ પંચા કેટલા થાય ? આવો વિચિત્ર સવાલ વિદ્યાર્થીને ના સમજાયો. જોકે આમ પણ ગાંધીનગરનું પોતાનું આગવું ગણિત હોય છે. આ છોકરાએ બારમા ધોરણના ગણિતના પેપરમાં સોમાંથી નવ્વાણું માર્ક્સ લાવવાનો એક જ ગુનો કર્યો હતો. આ ગુનાને અને ઓગણીસ પંચા કેટલા થાય, એને શો સંબંધ ? છોકરાને ચહેરા પર પરસેવો અને ગળામાં પાણીનો શોષ પડવા માંડ્યો. તેણે પીવાનું પાણી અને કેલ્ક્યુલેટરની માગણી કરી. તેને પાણી આપતાં કહેવાયું કે કેલ્ક્યુલેટર તો આખેઆખું ગણિત ગળી ગયું છે અને પરીક્ષા તેણે નહિ, તેં આપી છે. જો તને એમ મોઢે તાત્કાલિક જવાબ દેવામાં અકળામણ થતી હોય તો કાગળ પર ગણીને પાંચ મિનિટમાં જવાબ આપ. બારમા ધોરણના ગણિતમાં સોમાંથી નવ્વાણું માર્ક્સ લાવવા એ એક વાત છે ને આવા અઘરા સવાલના જવાબ ફટાફટ આપવા એ બીજી વાત થઈ પાછી.